Gulinggang

Gulinggang atawa gelinggang dalam dialek banjar kuala baisian ngaran ilmiah Cassia alata Linn, ngaran lain nang dipinandui urang Indunisia ialah Ketepeng Cina atawa Ketepeng Kerbau. Asal muasal tanaman ini dingarani Gulinggang manurut nang diyakini masyarakat suku Banjar lawan Dayak Bakumpai sababnya tanaman ini baguyang-buyang amun takana tiupan angin.

 Morfologi 
Gulinggang tamasuk tanaman dikotil nang basian akar tunggang, maksudnya akar tumbuh panjang ka bawah tanah tagal di higa-higanya ditumbuhi rambut akar nang halus-halus. Pungsi akar nang kaya ini sakira Gulinggang kawa tumbuh kuat lawan kawa maisap nutrisi tanah nang luas. Rapun Gulinggang tamasuk dalam tumbuhan bakayu nang tingginya kurang labih 3 m, bantuk batangnya bulat bacabang simpodial.
kiri|jmpl|157x157px|Daun Gulinggang
Gulinggang baisian daun nang bantuknya bulat mirip hintalu, andaknya bahadap-hadapan nang dihalat ulih sirip daun (daun basirip ganap). Jumlah pasangan daunnya antara 5-12 baris, sabuting daunnya basian panjang antara 5-15 cm, lebarnya 2,5-9 cm. Hujung daunnya tumpul, tagal pangkalnya curing lawan pingir daunnya rata. Tangkai anak daunnya sakitar 2 cm babalang hijau.
kiri|jmpl|166x166px|Kambang Gulinggang
Kambang Gulinggang tasusun barundun-rundun marikit di pucuk tangkai nang panjang cagat ampah ka atas. Kambang Gulinggang baisian mahkuta nang intangan bawahnya babalang kuning, hujung kambangnya kuncup babalang habuk anum.

jmpl|151x151px|Buah Gulinggang
Buah Gulinggang tamasuk buah polong atawa buah kacang-kacangan, bantuknya gipih babalang hirang. Amun buah Gulinggang sudah masak, kulitnya bakal pacah nang maulah bigi di dalamnya tahambur ka luar, dalam sabuting buah Gulinggang di dalamnya ada sakitar 50-70 bigi Gulinggang. 

 Habitat 
Tanaman Gulinggang baasal matan dataran Tropik Amerika, Gulinggang kawa hidup di dataran nang randah sampai katinggian 1400 mdpl.

 Kagunaan 
Gulinggang mangandung bahan kimia alami nang kaya tannin, rein aloe-emodina, rein aloe-emodina-dianton, asam krisofanat, alkosida, saponin, flavonoid, lawan glikosida antrakinon. Bahan-bahan nang kaya ini baisian manpaat gasan ubat pancahar, ubat cacing, mahilangakan gatal-gatal, lawan gasan ubat kalainan kulit nang disababakan ulih parasit kulit. 

Gulinggang kawa dimanpaatakan gasan bahan baulah ubat panyakit kulit, bahkan ada parusahaan nang maekspor daun Gulinggang Kalimantan Selatan ka nagara Japang. Sabujurnya manpaat Gulinggang gasan maampihi panyakit kulit sudah digawi ulih suku Dayak Siang gasan maampihi jariawat sacara tradisional.

Cara pamakaian Gulinggang gasan panyakit kulit kawa langsung mangasaiakan daun Gulinggang nang sudah ditumbuk sampai lanik ka intangan kulit nang bapanyakit. Cara nang lain kawa jua mamakai pruduk ulahan farmasi nang bahannya matan pati gulinggang.

Salain kawa digunaakan gasan ubat tradisiunal, Gulinggang sabujurnya bapaluang jua dimanpaatakan gasan makanan tarnak sababnya mangandung banyak karbohidrat lawan lamak, tagal gasan malakuakan ini magun parlu panalitian lanjutan, sababnya dalam Gulinggang mangandung tanin lawan saponin nang kawa maracuni binatang ruminansia atawa pamamah biak. Amun kawa mahilangakan dua unsur nang babahaya tadi, Gulinggang kawa bamanpaat gasan mangurasi emisi gas metana nang baasal matan kuturan binatang ruminansia.

 Catatan Batis 

Tumbung:Tanaman
Tumbung:Tanaman tatamba
Tumbung:Tanaman Ubat